b"\n_START_ARTICLE_\nSanta Maria de Cubelles\n_START_SECTION_\nDescripci\xc3\xb3\n_START_PARAGRAPH_\nEdifici de planta rectangular amb tres naus que estan dividides en trams reflectits exteriorment per contraforts. La coberta \xc3\xa9s a dues vessants, de teula. La fa\xc3\xa7ana \xc3\xa9s de composici\xc3\xb3 senzilla. Presenta una portada amb porta allindanada, brancals de pedra i acabament en front\xc3\xb3 trencat amb volutes. A la part central del parament de fa\xc3\xa7ana, hi ha una finestra circular. L'acabament \xc3\xa9s amb timp\xc3\xa0 triangular. Hi ha restes d'arrebossat i pintat amb imitaci\xc3\xb3 d'encoixinat pla._NEWLINE_El campanar, situat a la part esquerra, de planta quadrada i tres cossos vuitavats, el superior m\xc3\xa9s petit i amb corredor protegit per barana de balustres. Els pisos estan separats per una cornisa motllurada. La cantonera est\xc3\xa0 feta de pedra natural. Presenta obertures de mig punt on hi ha les campanes.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia de Santa Maria de Cubelles es va construir per substituir l'existent anteriorment, de capacitat limitada. L'obra va iniciar-se a la fi del segle XVIII, per\xc3\xb2 amb motiu de la guerra de Successi\xc3\xb3 es van aturar les obres. Finalment, l'esgl\xc3\xa9sia es va acabar l'any 1737. El campanar es va aixecar l'any 1765, d'acord amb la inscripci\xc3\xb3 que figura al cos superior. Durant la guerra del 1936, el temple va ser cremat i s'esfondr\xc3\xa0 la volta. Posteriorment es va reconstruir i l'any 1955 la restauraci\xc3\xb3 ja estava enllestida."